**Р Е Г И О Н А Л Н А З Д Р А В Н А И Н С П Е К Ц И Я - С И Л И С Т Р А**

**Евопейска имунизационна седмица 24 – 30.04.2019 г.**

За поредна година от 24 до 30 април 2019г. ще бъде отбелязана европейската имунизационна седмица. Инциативата се провежда от 2006г. насам и се координира от Европейското регионално бюро на СЗО и Европейския център за превенция и контрол на заболяванията. Тя има за цел повишаване съзнанието на обществото по отношение важността на имунопрофилактиката.

Слоганът на инциативата тази година е ,,Защитени заедно. Ваксините действат“. Целта на Европейската имунизационна седмица е Европа без ваксинопредотвратими заболявания. Имунизациите срещу заразни заболявания защитават не само ваксинираното лице, но и околните. За това е необходимо постигане на колективен имунитет при имунизационното покритие над 95% от подлежащите.

Имунизационният календар в България включва ваксини срещу 11 заразни болести – туберкулоза, хепатит Б, дифтерия, тетанус, коклюш, полиомиелит, хемофилус инфлуенце тип Б, пневмококови инфекции, морбили, паротит, рубеола.

В нашата страна се изпълняват и три национални програми за препоръчетелни имунизации – за първична профилактика на рака на маточната шийка, за контрол и лечение на ротавирусните инфекции и за подобряване на ваксинопрофилактиката на сезонния грип. Тези ваксини се заплащат от НЗОК и се препоръчват на определени възрастови групи. Ваксината за първична профилактика на рака на маточната шийка е предназначена за момичета на 12 и 13 годишна възраст. Ваксината срещу ротавирусни инфекции е за малките деца от 6 седмична до 6 месечна възраст. Националната програма за подобряване на ваксинопрофилактиката на сезонния грип стартира през 2019г. и има за цел снижаване на заболяемостта и смъртността от сезонен грип и от усложненията му чрез повишаване на имунизационния обхват при възрастни над 65 год. възраст, при които рискът от усложнения е най-висок.

През 2019г. беше приета и Национална програма за елиминация на морбили и рубеола. През последните месеци една от дискутираните теми в обществото стана заболяемостта от морбили. Броят на заболелите се увеличи и това е свързано с темата за родителите, които отказват имунизации на децата си. Морбили е опасно инфекциозно заболяване, което беше останало в историята. През последните години обхватът на населението с ваксината, предпазваща от заболяването не отговаря на изискванията за постигане на колективен имунитет – 95%. Фактът, че през последните години много инфекции изчезнаха, благодарение на ваксините, наложи мнението сред някои родители, че ваксините вече не са необходими. Така антиваксиналните движения набраха скорост и това доведе до намаляване на имунизационното покритие, откъдето се натрупаха възприемчиви на инфекциите групи и възникнаха взривове от такива инфекции като морбили.

Целта на по-честото обсъждане на темата за ваксинациите е информираност на хората за това колко са важни имунизациите. Важни са не само детските имунизации, но и ваксинирането на младежите, възрастните, медицинския персонал. Всеки родител трябва да е добре информиран, за да може да вземе правилно решение за детето си. Важно е обаче информацията да идва от достоверни източници – лекари, здравни институции, международни организации.

Ангажираността на всеки родител и отговорността му към здравето на собственото му дете и компетентността на медицинската общност по проблемите на имунопрофилактиката са от основно значение за поддържане на достатъчно високо имунизационно покритие при всички ваксинопредотвратими забелявания, ваксини срещу които са включени в Националния имунизационен календар. Не трябва да се забравя, че всяко снижение на имунизационния обхват води до възникване на взривове и епидемии от тежки инфекциозни заболявания. Взривовете от заразни болести представляват заплаха за общественото здраве. Заразните болести са смъртоносни, но те могат да бъдат контролирани и премахнати чрез имунизации. Имунизациите са най-ефективното съвременно достижение на медицинската наука, а здравето на децата зависи от способността на здравните системи да осигурят безопасни, ефективни и достъпни имунизации. Задължение на родителите пък е да имат съответното доверие към медицинската общност и да се възползват от достъпните и безплатни ваксини.

Регионалната здравна инспекция – Силистра се присъединява към инциативата на Европейската имунизационна седмица за повишаване на имунизационния обхват и призовава родителите активно да съдействат на личните лекари на своите деца, като се поинтересуват редовен ли е техния имунизационен статус и при липса на прием с някоя от задължителните ваксини, той да бъде осъществен.

23.04.2019г. Дирекция ,,Надзор на заразните болести“